মেরুদণ্ডী শিশু শিক্ষা কেন্দ্রের টিচার ইনচার্জ সুচিত্রা সরকার বলেন, ‘এ কথা জানার পরে বাচ্চাদের বলেছি খাবার জল বাড়ি থেকে আনতে।’ সংগ্রামপুর বিকেএসি ইনস্টিটিউশনের সহকারী প্রধান শিক্ষক উমাপদ মাইতির বক্তব্য, ‘যত দূর সম্ভব বাড়ি থেকেই পানীয় জল আনতে বলেছি ছাত্রছাত্রীদের। স্কুলের টিউবওয়েলটির জল যাতে ওরা কোনও ভাবেই পান না-করে, পইপই করে সে কথা বলা হচ্ছে।’ তিনি বলেন, ‘ছাত্রছাত্রীদের কথা ভেবে দুশ্চিন্তায় রয়েছি। স্কুলের বাইরে রয়েছে একটি টিউবওয়েল। আপাতত সেই জলই পান করতে বলেছি। মিড- ডে মিলের রান্না এবং চাল, সব্জিও ধোওয়া হয় সেই জলে।’ তবে গ্রামবাসীরাও সেই জল ব্যবহার করায় তার উপর চাপ থাকে বেশি। সমীক্ষায় কিন্তু ধরা পড়েছে, সেই জলেও মিশতে শুরু করেছে আর্সেনিক। মেরুদণ্ডীর শিক্ষিকা সুচিত্রা সরকার কিংবা গঙ্গা বৈরাগীর কথাতেও অসহায়তার স্বর। তাঁরা জানান, স্কুলের জলে আর্সেনিক। মিড ডে মিলের রান্নার জল আনতে হয় দূরের টিউবওয়েল থেকে। স্কুলের পিছনে রয়েছে পচা খাল। সে জলও ব্যবহারের অযোগ্য।